ไตรรงค์สั่งลุยรถไฟความเร็วสูง4ทิศ
รองนายกรัฐมนตรีด้านเศรษฐกิจ เดินหน้าพัฒนาระบบรางและรถไฟฟ้าความเร็วสูงไปยัง 4 ภาค ถึงที่หมายไม่เกิน 5 ชั่วโมง เชื่อคุ้มค่าการลงทุน
11 มี.ค. 2553

รองนายกรัฐมนตรีด้านเศรษฐกิจ เดินหน้าพัฒนาระบบรางและรถไฟฟ้าความเร็วสูงไปยัง 4 ภาค ถึงที่หมายไม่เกิน 5 ชั่วโมง เชื่อคุ้มค่าการลงทุน
นายไตรรงค์ สุวรรณคีรี รองนายกรัฐมนตรีฝ่ายเศรษฐกิจ ในฐานะประธานคณะกรรมการเพื่อพิจารณาแนวทางการเพิ่มบทบาทภาคเอกชนในรูปแบบ PPPs ว่า ที่ประชุมเห็นชอบในหลักการตามแผนแม่บทเพื่อพัฒนาระบบรางและรถไฟฟ้าความเร็วสูงตามข้อเสนอของกระทรวงคมนาคม 4 เส้นทาง คือ กรุงเทพ-ระยอง, กรุงเทพ-หาดใหญ่, กรุงเทพ- หนองคาย, และกรุงเทพ-เชียงใหม่ ซึ่งทุกเส้นทางต้องไปถึงที่หมายได้โดยใช้เวลาไม่เกิน 5 ชั่วโมง ซึ่งการดำเนินการดังกล่าวจะได้รับผลตอบแทนทางเศรษฐกิจ 15.26-17.69% ของวงเงินลงทุนคาดว่าเส้นทางที่ดำเนินการเป็นสายแรกคือ กรุงเทพ-ระยอง เพราะใช้เงินลงทุนต่ำกว่าเส้นทางอื่น ซึ่งหากเป็นไปตามขั้นตอนน่าจะเริ่มเดินหน้าโครงการได้ภายในปี 2554
นอกจากนี้ ที่ประชุมยังเห็นชอบให้ปรับปรุงเส้นทางเดินรถไฟให้มีความทันสมัย และเพิ่มคุณภาพของระบบราง ซึ่งต้องใช้งบประมาณ 7-8 หมื่นล้านบาท นอกจากนี้ยังเตรียมใช้งบประมาณอีก 1 แสนล้านบาท ดำเนินโครงการรถไฟรางคู่ ซึ่งกำหนดเฟสแรกบนเส้นทาง 767 กิโลเมตร ที่ต้องดำเนินการให้แล้วเสร็จภายในปี 2557